
    ČITANJE VRTLOGA

  
    PATCHWORK

     

    riječi su krpe na tijelu svijeta

iznad je tanahno ljeskanje svjetla

ispod je masno ždrijelo tame

    riječi su moje voljene srebrne ribe

žlice kojima kušam

dan, noć

nepočešljane ljude, plastične vrećice

urare, zubare, ticala nemirnih mrava

    riječi su patchwork

nosim ga oko glave

na rubu usana

u povezu oko struka

    one su ti i ja

    zujanje šava

posuđeni lijek

i naslijeđena oštrica

  
    BROŠ

     

    iz svog tijela mogla bih izvući

mrežu živaca

ulovila bih krilata pluća

nabujalo srce

čučnula na vrh tjemena, uz fontanelu

kao Eskim uz ledenu rupu

i smijala se glasom starca

poznatog i nepoznatog

malenog i velikog

usputnog i vječnog

a onda bih u trenu postala svoj ulov

dotaknula mrtvu dubinu

pustila krake uzduž i poprijeko otoka

dok ne ispune svijet

i dok svijet ne postane broš

na kaputu žene

mirne, sijede i blago pomaknute

poput metafore

  
    VRTLOZI

     

    napukla priča grebe me po leđima

kaže: nađi snage

učini to iznova

a ja

meka crna mačka u glatkom ćupu

ne vidim i ne vide me

oči su mi prozori u mačju svjetlost mraka

ne vidim i ne vide me

bez potrebe za razmakom

gulim koru s unutrašnje strane stabla

bez slamke kojom piju mjesečinu

s mog hladnog potiljka

tonem

čitam se u vrtlozima

  
    PRAOCEAN

     

    oči su praocean

u pogledu živim s mekušcima

zato ga umatam u dnevne novine

vješam o kristalni luster na izložbi fosila

glumim iglu

i uvijek iznova spajam

haljine svemira

  
    STANODAVAC

     

    siđi

privlači me tvoja mirisna laž

zakrilit ću te toplim krznom

smijati se ljuski posuđenog svjetla

    ja sam kotrljajući vulkan

metronom krvi

odrezani, pougljenjeni dio

davno odbjegla cjelina

    ne slijedi me

ne odbacuj me

ja sam stanodavac

mekom jagodicom kažiprsta

dotakni granicu među nama

    otopi li se

nahranit ću te

korijenjem slika

glasom s dna

otvorenim prostorima

  
    PLETENICA

     

    čekam te na mjestu

gdje je vrijeme palo

u padu je nastao prostor

čajnik, žuta zavjesa

pristojna djeca

    pod kaputom ti bubri

tigrasta tišina

njene pruge su moja mokra kosa

    u tvojim tajnim šetnjama

šulja ti se među koracima

liže ti unutarnju stranu bjeloočnica

    a u daljini

palice drhte nad dobošima

taj zvuk praznika

i jezici

kao beskonačna pletenica

  
    PODVALA

     

    odmotao si nacrt života

odlukama popločao leđa

postao kornjača

leteća riba

krilom je poškakljala

tvoje tvrde nokte

vjetar čuđenja

dokotrljao je šutljive gradove

    što će biti ne znamo

znamo samo da je poznato

da pulsira

i da je podvala

cijela i krajnje pitoma

uvjerljivija od dana

  
    BALANSIRANJE

     

    pijesak i perje u mom tijelu

obukli su se u vjetar

otkrhnuti kamenčići u obliku polumjeseca

postali su kastanjeta

u ruci crnog plesača

    zagrlila sam se

vrisnula

polizala si zube

vadičepom otvorila dan

oplijevila kosu

kapsulama gravitacije

nahranila pazuhe

i bosa

kao da se ništa nije dogodilo

nastavila balansirati

po kamenju

  
    DRUGDJE

     

    razletjelo se

išaralo mi pogled

žongliralo končićima i bjeloočnicama

zavrtjelo se rubom

krute haljine balerine

u leđne brazde potrpalo ampule

čekalo da zaraste

i povelo

uvijek drugdje

  
    ORNAMENT

     

    uredila sam se

ostrigla plazmu

osušila srce

objesila ga među šišarke

mislila sam

konačno je

kao tiho, noćno brujanje frižidera

    odjednom

lom odluke

plahta zvuka prošivena trepavicama

disanjem razrezan svijet

tišina tijela

ornament pada

  
    SPAJANJE

     

    jednom davno

ispustila sam sve

kao lignja crnilo

upirući pogled bez kapaka

u sunce

    bezglava

treptala sam nad beskonačnim stepeništima

pečatirala uglove znakovima

presigurna u misao

tekla živom života

    zatim se ugasilo

postala sam samoća

iz stisnute kape lopova

kaluđerova potkošulja

žulj na nozi

usputnog čovjeka

    u međuvremenu se umnožilo

otisnulo

u puno uzoraka svjetla

sakrilo se

pod ukrasne poklopce

pred blatnim pragom

nevidljive kuće

    rasulo se u potres

pretočilo u sunčanicu

isplivalo tik pod kožu

usisalo glas

i spojilo se

  
    POSVUDA

     

    pred kraj

spojit ću se sasvim

uroniti u zgusnuto vrijeme

pretočiti se u potkožno strujanje mahovine

odmoriti se

od svih nasumičnih oštrica

trljat ću tijelo o suhu, crvenu zemlju

kretati se polako, četveronoške

i sva zatvorena mreškanja

rasuti posvuda

  
    MALI LJUDI

     

    mali ljudi su oslobođeni

tapkaju na mjestu

valjaju se, grickaju uške

izgovaraju pješčani pod tame

dižu plastelinske glavice

lica od vapna

razbijaju o slijepe ulice

žongliraju sudbinama

došaptavaju se:

u prostorijama iza srca

vrijeme je doručka

  
    HERBARIJ NESTVARNOG

     

    puno puta se rasulo

puno puta sam

malenim omčama razuma

skupljala otiske

sićušnih, sjajnih stopala

punila herbarij nestvarnog

držala ga pod jastukom

a jastuk pod tjemenom

u mekoj tami eustahijeve trube

čuvala sam strelice dana

i osluškivala

tanahno krckanje iskustva

pod ledenim površinama

  
    NITKO NE ZNA

     

    život kotrlja pahuljaste vječnosti

a one kamene

treba razbiti

one nisu istina

nisu mi

    čela puna odjeka

lede budućnosti

mokri plaštevi

vuku se po vrhovima stabala

nitko ih ne vidi

    naši voljeni

nose naše kamenje

mi smo im zvijezde vodilje

    nitko ne zna

što nas je snašlo

  
    NIŠE

  
    NIŠA

     

    sićušne vate

kotrljaju svijet

u plodnu vodu

ne mogu odoljeti

škripanju vrata balkona

blagom disanju propuha

topla, nepomična

tu sam

slila se u mene stvarnost

drži me u niši

za koju su mi davno rekli

ti si

  
    INJE

     

    marljivi radnici se bude

metu riječi

stanice tijela luče svjetove

širi se pogled

na obroncima crnodlake piramide

tinja inje

  
    ODLOŽENA

     

    zagušljivo je

pod rebrima ljetnikovca

dok crnim pazusima

labudovi plješću vječnost

    prigušena toplim paukovim mrežama

u oštrici procjepa

u premazu ljepote

odložena

  
    ŠUTNJA

     

    neizgovorene riječi

otpale iz krošnje zvuka

kotrljaju se ulicama

šuteći ljudi u šutećim kućama

svlače potkošulje od riječi

naginju glave kroz prozore

udišu kišu

dahom

tetoviraju zrak

  
    RUKA

     

    vlažnim, nemirnim prstima

otklapam naučene ljuske

močim svoju prisutnost

u zdjelu bez dna

dok mravinjak u lijevoj polutci mozga

marljivo iznjedruje noć

ne znam

    moja ili tuđa ruka

  
    STAKLENO TLO

     

    sve visi s kaputom

roni u čaši vode

pulsira u oku zvučnika

sve je i dalje tu

a ja sam se stropoštala

požarnim stepeništem

na stakleno tlo

pod kojim me naslućuje

sva voljena tama

  
    TICALA

     

    slažem karte

diram oči ispeglanih kraljeva

dogovorili smo se

formirana sam

raznobojni volani od plastelina

vise niz rubove drveća

zmijice putuju pupčanim vrpcama

to sićušno osjetilo

kuglica

prozirna, puna ticala

stvarnost kao šal, kao kapa

  
    ZIMNICA

     

    raštrkani u mraku

u prsima im ručne lampe

snopovima svjetla

traže

šamaraju se

u korijenju

krvare

plodovima brišu svijet

tanušne trake filmova

lijepe preko oderane kože

    sto puta zaražena

cijepljena

raj me više ne zna

ugristi

voljeni đavo šapće mi svjetlo

i na trenutak kao da sam na sigurnom

obješena o drvo

košara u koju si je svijet pospremio

sebe

u obliku zimnice

  
    TOČKE I TELESKOPI

  
    TELESKOP

     

    ispod lica

sve je bilo puno točaka

učahurene pod kožom

prekrivene plaštevima praznine među riječima

rasute kao čamci, igračke, madeži

tekla sam pored njih, iznad, ispod

i kad više nisam imala kud

strop mi se spustio na potiljak

i točka je postala

teleskop

  
    U PARI

     

    pjesnici su bestidni

svijet im nudi kaput satkan od zjenica

svijet im nudi potkošulju na vrhu igle

a oni goli

šuškaju svijetom u gazi misli

stružu srebro sa znakova

zrcala spuštaju u mulj

bježe u bazen fontanele

i ogledaju se

u pari

  
    TINJANJE

     

    sluh mi je otišao daleko, predaleko

odjeknuo kao gong

razlio se svijetom u vodoravnoj plohi

do najdaljeg staklastog tinjanja

kao da je sve

skrivena vatra

  
    ORHIDEJE

     

    zdrobljene stvarnosti

posolile su mi lice

svaka šačica raja

izvučena je van

kao sladoled u kuglicama

    udubljenja su bol

bol sam ja

ja sam tijelo

tijelo su drugi

    krug se zatvorio

u izrezbarenim zjenicama

nikle su orhideje

  
    POD NOKTOM

     

    čovjek-odjek

na litici

pogledom opipava sebe

pod morem

u nafti

u nekušanoj, tekućoj boli

tu smo pomiješani

na mjestu

koje su nam slučajno smjestili

kao da se ne poznamo

a poznatost izbija

iz svake pore prizora

i čini se

došlo je do greške

zvuk ne pripada slici

titlovi žure i kasne

vrijeme se strgalo

tekućina prepoznavanja

izjedrila je van

i pospremila me

u kućicu pod noktom

  
    PUPAK

     

    svijest mi je bila sjaj nad tamom tijela

i tama je tražila tamu

u muškoj gustoći prepoznavanja

svijest je blještala

postojano i bezvremeno

kao djevojka na trapezu

koja se drži svog bezgraničnog okvira

grčevito

kao ptica koja kroz rešetke kaveza

pogledom drži sebe

    pupak mi je bio od vjetra

zalijetao se i topio

    zatim zbunjenost i trzaj.

stranac.

  
    POVRATAK

     

    skloni nasjeckani pogled.

skloni temeljnu ucrtanost.

skloni sve što misliš da je tvoje

a režeće je, genetsko.

    skloni sebe, ti koji si mnogi.

ne želim od svog čuđenja napraviti origami.

    bila sam tamo

i vratila se

  
    ODSUTAN

     

    zaljubljen je u kremiranu noć

a zalijeva zumbule koje ne razumije

i zato je odrezao kosu

pogledao film

probudio se promrzlih tabana

noću netko

posuđuje njegova stopala

  
    UNUTRA

     

    u sobu probija zraka dima

ofurena svetost

tako se useljavaju

izliju svoj lik

i dolje na dnu

u kap vruće krvi

snesu larvu

izvijaju se prema gore

kao zastave

svileni duhovi

skloni se s prozora, kažu

pogni glavu

gledaj unutra

  
    OS

     

    nikada neće znati da je u pjesmi

a pjesma je ipak nosi

čak i ako je mrtva

zviždi kroz njene zube

šamponira njenu ozemljenu kosu

teče i nosi

njenu nepoznatu os

u trenutnog tebe

  
    ONA

     

    leđa joj struže kiša

obraze napuhuje vjetar

dok nitko ne gleda

hoda zgužvanim korakom životinje

išamarat će nevidljivu djecu

u treptaju sažvakati žumanjak dana

pokloniti mi toplinu majke

a zatim me prerezati napola

kao jabuku

koju odbija zagristi

  
    LJEPILO

     

    povukla sam mrežnati pogled unutra

poslagala ožiljke u kutije od šibica

i odjednom grleni smijeh piromana

i žena koja si ugljenom iscrtava

oči, usta, obrve

zatim podlakticom sve briše

pa ispočetka

jer

u rani smo jedno

krv je ljepilo

kada se osuši

dobro drži

  
    KAMELEON

     

    na leđima kameleona

pitamo se o suncu

uspavljuje nas ritam

ornamenata

njegove kože

    ustajemo

na stopala navlačimo

ceste

    liježemo

netko s naših leđa

promatra sunce

  
    GRIVA

     

    iz zagrljaja su izrasle rešetke

došlo je dijete

rešetke savilo u krugove

pojavio se lav

skočio kroz krug

nestao u horizont

griva mu ukrašena

djetetovim zjenicama

i za trideset godina

susret pod nebom

oblivenim

tankim dječjim crtežima

    na glavi čovjeka

lavlja griva

  
    KAP

     

    natapa me

moj oblik

    bio je

drugdje

    mislila sam

ti si

  
    PROTEST

     

    povećala sam usta

drvenom lutku

da bolje razumijem

njegove priče

    nikada više

nije progovorio

sa mnom

